O‘zbekiston va Turkiya Prezidentlarining telefon orqali muloqoti toʻgʻrisida

01.09.2017
O‘zbekiston Respublikasi Prezidenti Shavkat Mirziyoyev 1-sentabr kuni Turkiya Respublikasi Prezidenti Rejep Tayyip Erdoʻgʻon bilan telefon orqali muloqot qildi.
Turkiya Prezidenti Rejep Tayyip Erdoʻgʻon Turkiya xalqi va oʻz nomidan davlatimiz rahbarini va koʻp millatli O‘zbekiston xalqini Vatanimiz mustaqilligining 26-yilligi va muborak Qurbon hayiti bilan chin dildan tabrikladi.
O‘zbekiston Prezidenti samimiy tabrik uchun chuqur minnatdorlik bildirib, barcha musulmonlarning muborak bayrami munosabati bilan Turkiya rahbari va qardosh turk xalqiga tinchlik, farovonlik va taraqqiyot tiladi.
Ikki davlat rahbarlarining 2016-yil noyabr oyida Samarqand shahrida va joriy yil may oyida Pekin shahrida boʻlib oʻtgan samarali uchrashuvlari barcha sohalarda oʻzaro munosabatlarning yanada faollashuvida muhim ahamiyat kasb etayotgani mamnuniyat bilan ta’kidlandi.
Turli darajadagi aloqalar jadallashgani, oʻzaro ishonchga asoslangan amaliy ruhdagi siyosiy muloqot rivojlanib borayotgani qayd etildi.
Savdo-iqtisodiy va investitsiyaviy hamkorlik sifat jihatidan yangi bosqichda rivojlanmoqda.
Bugungi kunda oʻzaro savdo-sotiq hajmi barqaror oshib borayotgani kuzatilmoqda. O‘zbekiston va Turkiyaning yetakchi kompaniyalari ishtirokida zamonaviy yuqori texnologiyali korxonalar tashkil etish va infratuzilmani modernizatsiya qilish boʻyicha istiqbolli loyihalarni roʻyobga chiqarish ustida amaliy ishlar olib borilmoqda.
Madaniy-gumanitar hamkorlik koʻlami sezilarli darajada kengaydi, ta’lim va sogʻliqni saqlash sohalaridagi aloqalar rivojlanmoqda.
Davlatlar rahbarlari boʻlajak oliy darajadagi uchrashuvlar ikki qardosh xalq oʻrtasidagi munosabatlarni yanada mustahkamlash, keng koʻlamli va har tomonlama O‘zbekiston-Turkiya sherikligini chuqurlashtirishga xizmat qilishiga ishonch bildirdilar.